钦定古今图书集成/理学汇编/学行典/第291卷 > 册府元龟 > 《高氏子墓志铭》唐·陈子昂
## 钦定古今图书集成/理学汇编/学行典/第291卷 > 册府元龟 > 《高氏子墓志铭》唐·陈子昂

维唐垂拱二年太岁景戌七月二十日，殇子高氏卒
焉。呜呼哀哉！含琼敷而不玉实者有矣夫！吾观颢元
机化出入，夭寿之数，荣落之原，皆一受而不易者已。
悲夫！古人之仁懿《中庸》，不幸短折，今复见之于高子
矣。高子，渤海蓨人也。黄州府君之幼孙，宛州府君之
叔子。天生而岐嶷，实覃实晬，越在襁褓，神明滋茂，童
蒙渊敏，光润玉颜。八岁始教方书，受甲子已知孝弟
之道，《诗》《礼》之规，宛丘府君钟爱之。他日尝趋庭与诸儿戏，神清涵泳，绰然如鸿雏鹄子，有青云之意也。府
君美之曰：“能光我家者此儿。”十五通《左氏春秋》及《尚
书》，渊塞之志，日新宏大矣。不幸享年十七，遇暴疾而
夭。呜呼哀哉！宛丘府君感恸，哀过于《礼》，曰：“不恨尔寿
之不长，惜尔器之不彰。天何苗育，今也则亡。呜呼！吾
将老矣，尔远何哉？”其年七月，殡于家园。日月云徂，六
载干兹矣。天授二年龙集辛卯，府君方大崇元域，以
安先兆，诸子之柩皆附焉。其年二月癸卯朔十八日
庚申启殡，归瘗于大茔，礼也。铭曰：“来不可遏，去不可
止。唯死与生，由生与”死。於戏殇子！噫何往矣？伤慈父
之肝情，独冥冥而长已。死而有知，可也；若其无知，悲
尔！